**Формиране на социални умения у децата**

В периода на предучилищната възраст детето започва да се учи кое негово поведение е ефективно в дадена ситуация на социално взаимодействие. Социализирането на детето е именно намирането на ефективно поведение в различни ситуации на общуване с връстници и с възрастните. Ефективното поведение е това, което довежда до безконфликтна ситуация, в която всеки участник в общуването е удовлетворен. Усвояването на социални умения е предпоставка за общото развитие на детето, условие за неговото добро самочувствие и самооценка и успешното му реализиране в живота.

В педагогическото взаимодействие с децата учителят показва добри модели на подходящо поведение, но и дава на децата възможност сами да експериментират и откриват кой тип поведение е по-успешен в общуването с другите. Това става най-вече по време на игра – съвместно занимание, което изисква задружна работа.

Децата около петата си година започват да си взаимодействат по-активно и по-продължително време. Ръководят основно от егоцентричната си гледна точка за света, поради което взаимодействието и колективната игра биват затруднени понякога, но се наблюдават опити за такава. Децата се опитват да играят заедно и да се споразумяват за различни неща, но това не става винаги. Другият е както партньор в игрите, така и противник. За децата на тази възраст е важно те самите да бъдат щастливи в играта и не зачитат гледната точка на другия. Затова конфликтите между тях са чести и се изразяват в плач, викове и прибягване до помощта на възрастния.

Децата се учат да изразяват своя гняв по приемлив за обществото начин и когато могат да контролират чувствата си като гняв или вълнение, са по-способни да осъществят позитивен контакт и да си играят с останалите деца, да преговарят и преодоляват трудни ситуации в общуването, когато възникнат такива. Деца, които проявяват емпатия като разбират чувствата на другите, са по-способни да бъдат чувствителни към нуждите на останалите деца, докато си играят. Друго важно социално умение, което децата придобиват е умението да слушат с разбиране и внимание своя събеседник. Умението да преговарят също се усвоява в игрите, т. е. те се учат на комуникация за откриване на алтернативно решение, задоволяващо и двете страни в дадена проблемна ситуация. Умението да се дефинира проблем като се анализира ситуацията и се вземат под внимание всички обективни фактори също е предпоставка за добрата социализация на децата. Децата се учат и на умението да преценяват своите решенията – какви могат да бъдат последствията от всяко решение. Способността да разбират и признават собствените си грешки също е важно социално умение, което в детската градина се изразява най-вече чрез извинението на сгрешилото дете. Част от социализацията на детето е усвояването и спазването на правилата в детската градина и спазването на дневния режим.

Успешната социализация означава детето да е пълноценен член на обществото, който общува свободно с другите и ги разбира.